**DIRECȚIA GENERALĂ APE**

**Nr. D.G.A./130450/05.12.2022**

**REFERAT DE APROBARE**

În cadrul proiectului „Implementarea și dezvoltarea de sisteme și standarde comune pentru optimizarea proceselor decizionale în domeniul apelor și pădurilor, aplicarea sistemului de politici bazate pe dovezi în Ministerul Apelor și Pădurilor pentru sistematizarea și simplificarea legislației din domeniul apelor și realizarea unor proceduri simplificate pentru reducerea poverii administrative pentru mediul de afaceri în domeniul silviculturii” (SIPOCA 395) a fost întreprinsă o amplă analiză a cadrului legislativ în vigoare în domeniul managementului apelor, în vederea îmbunătățirii acestuia.

 Conform specificațiilor din cererea de finanțare, Subactivitatea A14.1: Propuneri de simplificare și sistematizare a legislației în domeniu, inclusiv cu parcurgerea unor etape de consultare publică, s-a efectuat o analiză a tuturor actelor normative din domeniul managementului apei, prin aplicarea riguroasă a principiilor necesității și proporționalității, cu verificarea corelațiilor și a redundanței reglementărilor din cuprinsul acestor acte normative.

 Această analiză a avut ca rezultat livrabilul intitulat „Listă de propuneri de simplificare și sistematizare a legislației în domeniul managementului apei”. În cadrul listei menționate se regăsește și propunerea de abrogare a Ordinului ministrului agriculturii, pădurilor, apelor şi mediului nr.501/2003 privind aprobarea Regulamentului pentru întocmirea inventarului iniţial al surselor de poluare pentru mediul acvatic şi apele subterane, publicat în Monitorul Oficial, Partea I, nr. 591 din 20 august 2003.

În acest context, menționăm că propunerea de abrogare se bazează pe argumente logice și pertinente.

Astfel, Ordinul ministrului agriculturii, pădurilor, apelor şi mediului nr. 501/2003 a fost emis în perioada de preaderare a României la Uniunea Europeană, în scopul îndeplinirii angajamentelor de transpunere și implementare a aquis-ului comunitar în domeniul apelor, mai precis a Directivelor nr.76/464/EEC, 82/176/CEE, 83/513/CEE, 84/491/CEE, 84/156/CEE, 86/280/CEE privind protecția apelor împotriva poluării cu anumite substanțe chimice periculoase. Aceste directive au fost transpuse în legislația românească prin Hotărârea Guvernului nr.118/2002 privind aprobarea Programului de acţiune pentru reducerea poluării mediului acvatic şi a apelor subterane, cauzată de evacuarea unor substanţe periculoase.

 La art.4 din cadrul Programului de acţiune pentru reducerea poluării mediului acvatic şi a apelor subterane, se prevedea că, în termen de un an de la data intrării în vigoare, Ministerul Apelor şi Protecţiei Mediului întocmește inventarul iniţial al surselor de poluare pentru mediul acvatic şi pentru apele subterane care conduc la poluarea apelor pe care îl actualizează la fiecare 5 ani în funcţie de schimbările survenite. Astfel, scopul acestui ordin a fost acela de a stabili regulile de realizare a acestui inventar inițial, precum și substanțele chimice periculoase care trebuiau luate în considerare.

Ulterior emiterii acestui ordin, cadrul legislativ european în domeniu a evoluat, în scopul punerii în acord a directivelor amintite cu Directiva 2000/60/CE de stabilire a unui cadru de politică comunitară în domeniul apei ( Directiva - cadru a Apelor).

Prima schimbare a constat în adoptarea Directivei 2006/11/CE privind poluarea cauzată de anumite substanţe periculoase evacuate în mediul acvatic al Comunităţii, publicată în Jurnalul Oficial al Comunităţilor Europene (JOCE) nr. L 64/2006, directivă care a abrogat Directiva nr. 76/464/EEC.

Schimbările de la nivel european s-au reflectat și în legislația națională, Hotărârea Guvernului nr.118/2002 fiind abrogată parțial de Hotărârea Guvernului nr.351/2005 privind aprobarea Programului de măsuri împotriva poluării cu substanţe chimice.

Astfel, la art.5 alin.(1) din Programul de măsuri împotriva poluării cu substanţe chimice se stipula că autoritatea responsabilă, respectiv autoritatea publică centrală în domeniul apelor, iniţiază şi coordonează stabilirea unui inventar al emisiilor, evacuărilor şi pierderilor pentru toate substanţele prioritare şi poluanţii specifici prevăzute în tabelul 3 - partea A din anexa nr. 2 la program, pentru fiecare district de bazin hidrografic sau parte a unui district de bazin hidrografic. Inventarul se realizează de către autoritatea competentă Administraţia Naţională „Apele Române”, pe baza liniilor directoare prevăzute în anexa nr. 6 la program.

Deși prevederile referitoare la inventar conținute în art.5 și în anexele nr.2 și 6 ale programului aprobat prin Hotărârea Guvernului nr.351/2005 diferă semnificativ de prevederile Ordinul ministrului agriculturii, pădurilor, apelor şi mediului nr.501/2003, s-a omis abrogarea acestuia.

De asemenea, menționăm faptul că între timp art.5 alin.(1) din Programul de măsuri împotriva poluării cu substanţe chimice aprobat prin Hotărârea Guvernului nr.351/2005, a mai suferit intervenții legislative atât prin Hotărârea Guvernului nr.1038/2010 și cât și prin Hotărârea Guvernului nr.707/2013.

De asemenea, au survenit și alte schimbări fundamentale ale cadrului legislativ european în domeniu, și anume adoptarea a două noi directive: Directiva 2008/105/CE privind standardele de calitate a mediului în domeniul apei, de modificare şi de abrogare a Directivelor 82/176/CEE, 83/513/CEE, 84/156/CEE, 84/491/CEE, 86/280/CEE şi de modificare a Directivei 2000/60/CE, modificată ulterior de Directiva 2013/39/UE, precum și Directiva 2009/90/CE de stabilire, în temeiul Directivei 2000/60/CE, a specificaţiilor tehnice pentru analiza chimică şi monitorizarea stării apelor.

În consecință, pentru transpunerea acestora a fost necesară elaborarea și adoptarea Hotărârii Guvernului nr.570/2016 privind aprobarea Programului de eliminare treptată a evacuărilor, emisiilor şi pierderilor de substanţe prioritar periculoase şi alte măsuri pentru principalii poluanţi, care, la art. 6, abrogă Hotărârea Guvernului nr.351/2005.

La art.8 alin.(1) din Programul de eliminare treptată a evacuărilor, emisiilor şi pierderilor de substanţe prioritar periculoase, program care constituie parte integrantă din Hotărârea Guvernului nr.570/2016, se prevede că autoritatea competentă, respectiv Administraţia Naţională „Apele Române” elaborează un inventar al emisiilor, evacuărilor şi pierderilor pentru toate substanţele vizate de acest program, pentru fiecare district de bazin hidrografic sau parte a unui district de bazin hidrografic. Alin. (2)- (7) ale art.8 conțin specificații detaliate referitoate la acest inventar.

Având în vedere cele de mai sus, precum și necesitatea simplificării și sistematizării legislației în domeniul apei, Ministerul Mediului, Apelor și Pădurilor a consultat Administraţia Naţională „Apele Române” cu privire la necesitatea abrogării Ordinului ministrului agriculturii, pădurilor, apelor şi mediului nr.501/2003 privind aprobarea Regulamentului pentru întocmirea inventarului iniţial al surselor de poluare pentru mediul acvatic şi apele subterane. Astfel, prin adresa nr.DGA 130014/12.09.2022, s-a solicitat punctul de vedere al Administraţiei Naţionale „Apele Române”, care cu adresa nr.20627/CC/26.09.2022 comunică că este de acord cu acest demers.

Ca urmare, a fost elaborat proiectul de ordin pentru abrogarea Ordinului ministrului agriculturii, pădurilor, apelor şi mediului nr.501/2003 privind aprobarea Regulamentului pentru întocmirea inventarului iniţial al surselor de poluare pentru mediul acvatic şi apele subterane.

Luând în considerare cele prezentate anterior, vă supunem spre aprobare proiectul de ordin pentru abrogarea Ordinului ministrului agriculturii, pădurilor, apelor şi mediului nr.501/2003 privind aprobarea Regulamentului pentru întocmirea inventarului iniţial al surselor de poluare pentru mediul acvatic şi apele subterane.

**DIRECTOR GENERAL**

**Simona Olimpia NEGRU**

Avizat:

Gheorghe CONSTANTIN, director general adj., Direcția Generală Ape

Elaborat :

Raluca – Mihaela Marinescu, șef serviciu, Direcția Generală Resurse Umane, Juridică

 și Relația cu Parlamentul

dr.ing. Ruxandra BĂLĂEȚ, consilier superior, Direcția Generală Ape